b'\n_START_ARTICLE_\nPolitsei- ja Piirivalveorkester\n_START_PARAGRAPH_\nPolitsei- ja Piirivalveorkester moodustati 2010. aastal Eesti Politsei Orkestri (asutatud 1992) ja Eesti Piirivalve Orkestri (asutatud 1992) liitumisel.\n_START_SECTION_\nEesti Politsei Orkester\n_START_PARAGRAPH_\nPolitseiorkester (asutatud 1992) on 25 professionaalsest muusikust koosnev kollektiiv, kelle tegemised ei piirdu pelgalt ametkondlikel \xc3\xbcritustel osalemisega. Esinetakse kultuuri- ja spordi\xc3\xbcritustel, muusikafestivalidel ja rongk\xc3\xa4ikudel, antakse kontserte nii vaba\xc3\xb5hu\xc3\xbcritustel kui kontserdisaalides, nii Tallinnas kui ka mujal Eestis. Aktiivselt tegutsevad ka orkestri v\xc3\xa4iksemad koosseisud, nagu bigb\xc3\xa4nd (kunstiline juht Jaak Oserov), vaskpillikvintett, svingb\xc3\xa4nd ja mitmesugused duod-triod. Orkester on teinud koost\xc3\xb6\xc3\xb6d paljude lauljate, kooride ja ansamblitega, kellest tuntumad on Silvi Vrait, Hanna-Liina V\xc3\xb5sa, Hedvig Hanson, Kaire Vilgats, Airi Allvee, Tanel Padar, Ivo Linna, Mart Sander, Rahvusmeeskoor, segakoor Noorus, ansambel Propeller jpt. Orkestri eesm\xc3\xa4rgiks on olnud traditsioonilise puhkpilliorkestri ampluaa ja k\xc3\xb5lapildi avardamine ning kaasajastamine. Siit ka huvitavad koost\xc3\xb6\xc3\xb6projektid poplauljate ja rokkmuusikutega, aga ka s\xc3\xbcmfoonilise muusika kontserdid ja kirikukontserdid._NEWLINE_Erinevate koosseisudega kokku on orkestril umbes 100 esinemist aastas. Esinetud on Soomes, Rootsis, Norras, Taanis, Saksamaal, Hollandis, T\xc5\xa1ehhis, Leedus ja Hispaanias._NEWLINE_1994. aastast alates on orkestri peadirigendiks Kaido Kodum\xc3\xa4e. P\xc3\xa4rast Tallinna Pedagoogika\xc3\xbclikooli orkestrijuhtimise eriala l\xc3\xb5petamist (1992) asus ta saksofonim\xc3\xa4ngijana t\xc3\xb6\xc3\xb6le Politseiorkestri eelk\xc3\xa4ija, Sisekaitse Operatiivr\xc3\xbcgemendi orkestrisse. Lisaks dirigendit\xc3\xb6\xc3\xb6le m\xc3\xa4ngib Kaido Kodum\xc3\xa4e bigb\xc3\xa4ndis ja v\xc3\xa4iksemates koosseisudes kitarri._NEWLINE_Orkestri dirigent Hando P\xc3\xb5ldm\xc3\xa4e on l\xc3\xb5petanud Eesti Muusikaakadeemia ning t\xc3\xa4iendanud end Stockholmi Kuninglikus Muusikaakadeemias trombooni- ja orkestrijuhtimise erialal. Olnud interpreedina tegev vaskpilliansamblis Tallinn Brass, Eesti Raadio Bigb\xc3\xa4ndis, Rahvusooper Estonia S\xc3\xbcmfooniaorkestris jm.\n_START_SECTION_\nEesti Piirivalve Orkester\n_START_PARAGRAPH_\nEesti Piirivalve Orkester asutati 1992, kui tollane piirivalve peadirektor Andrus \xc3\x96\xc3\xb6vel andis v\xc3\xa4lja k\xc3\xa4skkirja esimese kutselise s\xc3\xb5jav\xc3\xa4elise esindusorkestri moodustamiseks. Orkestri peadirigendina oli selle loomisest alates tegutsenud Arvi Miido. Esimene avalik esinemine toimus juba 24. veebruaril 1992 Eesti Vabariigi aastap\xc3\xa4eva paraadil. Orkester koosnes 40 professionaalsest orkestrandist, kellest osa l\xc3\xb5i kaasa ka orkestri juures tegutsenud bigb\xc3\xa4ndis. Big b\xc3\xa4nd on osalenud mitmel d\xc5\xbe\xc3\xa4ssifestivalil nii Eestis kui ka piiri taga. Keskmiselt esines orkester kuni 150 korda aastas. M\xc3\xa4ngiti k\xc3\xb5igil s\xc3\xb5jav\xc3\xa4elistel tseremooniatel, n\xc3\xa4iteks paraadidel ning riigipeade ja diplomaatide vastuv\xc3\xb5ttudel. Aga ka \xc3\xbcldrahvalikel laulupidudel ja festivalidel ning kontsertidel. Oma efektse vigurmarssimise ehk tattoo-programmiga oli piirivalveorkester tuntud ja populaarne nii kodumaal kui paljudes Euroopa riikides. Aga etteasteid on saatnud edu ka Ameerika mandril ja Austraalias .'